Folketingsvalget 2022

Folketingsvalget 2022 var det 71. valg til Folketinget i Kongeriket Danmark og fant sted den 1. november 2022, bortsett fra på Færøyene der valget skjedde 31. oktober. Alle Folketingets 179 plasser var på valg, herav 175 i Danmark og to hver på Færøyene og Grønland. Valget ble utskrevet av dronningen den 5. oktober etter anmodning fra statsminister Mette Frederiksen (S). Dette på bakgrunn av en trussel om et mistillitsvotum fra regjeringens støtteparti Radikale Venstre etter minksaken. Valget skulle opprinnelig senest ha vært avholdt den 4. juni 2023. Danmark har en sperregrense på 2 %. 

Socialdemokratiet under ledelse av statsminister Mette Frederiksen ble største parti og gikk fram med to mandater. Venstre gikk mest tilbake, med 20 mandater. To nye partier, som begge hadde brutt ut fra Venstre, Moderaterne og Danmarksdemokraterne fikk henholdsvis 16 og 14 mandater. Dansk Folkeparti gikk tilbake med elleve mandater, mens Liberal Allianse gikk fram med ti mandater. Radikale Venstre, som hadde insistert på nyvalg, ble mer enn halvert; partiet gikk fra 16 til sju mandater.

Bakgrunn 

Det forrige folketingsvalget ble avholdt 5. juni 2019, hvor Socialdemokratiet med Mette Frederiksen i spissen ble det største partiet med knapt 26 % av stemmene og 48 mandater. 22 dager etter valget presenterte Socialdemokratiet en avtale med støttepartien Radikale Venstre, Socialistisk Folkeparti og Enhedslisten. Denne avtalen ble grunnlaget for en regjering med Mette Frederiksen som statsminister.

Under covid-19-pandemien i november 2020 besluttet regjeringen å avlive alle mink i Danmark for å forhindre overførsel av virusvarianten cluster 5 fra mink til mennesker. Dette viste seg å være uten lovhjemmel, og saken ble kalt minksaken. Minkkommissionen ble nedsatt for å vurdere de juridiske sider ved saken; kommisjonen skulle dog ikke vurdere ministres ansvar. I juni 2022 kom kommisjonens rapport, og slo fast at ordrene om minkavlivninger og såkalte tempobonuser var «klart ulovlige». Som konsekvens av rapporten krevde Radikale Venstres leder, Sofie Carsten Nielsen at Mette Frederiksen utskrev nyvalg senest ved Folketingets åpning den 4. oktober 2022. I motsatt fall ville partiet velte regjeringen gjennom et mistillitsvotum. Dette kunne imidlertid i praksis først la seg gjøre etter Folketingets åpningsdebatt 6. oktober, Radikale Venstre utsatte derfor fristen. Den 5. oktober meddelte Mette Frederiksen at hun hadde innstilt til dronningen at valget ville bli avholdt den 1. november 2022. Ifølge den danske grunnloven skal det holdes nytt valg innen fire år etter det foregående, og nytt valg blir formelt skrevet ut av regjerende monark. I realiteten er det statsministeren som bestemmer når valget skal skrives ut.

Valgordning 
Personer har stemmerett hvis de er fylt 18 år på valgdagen, er danske statsborgere, har bopel i Kongeriket Danmark (dvs. Rigsfællesskabet:  Danmark, Grønland og Færøyene) og ikke er umyndiggjort. Alle som har stemmerett har også valgbarhet, altså de kan stille til valget og bli valgt. Etter valget skal det nye Folketing godkjenne valget og de enkelte medlemmers valgbarhet, men det er pr. 2003 kun skjedd fire ganger under Grundloven af 1953, at et nyvalgt folketingsmedlem er erklært uverdig.

Det var mulig å brevstemme i perioden 11. til 28. oktober. Dette kunne bl.a. gjøres på biblioteker og Borgerservice samt danske ambassader og konsulater utenfor rikets grenser.

Godkjente partier 
Følgende er en liste over partier som var godkjent av Indenrigs- og Boligministeriet til å stille til valg ved folketingsvalget.

Partiet Klaus Riskær Pedersen (liste E) ble 27. februar 2019 godkjent til å stille til folketingsvalg, men ble ikke innvalgt ved valget i 2019. Derfor utløp godkjennelsen 18 måneder etter godkjennelsen, det vil si 27. august 2020.
 Partiet Stram Kurs (liste P) ble 27. april 2019 godkjent til å stille til folketingsvalg, men ble ikke innvalgt ved valget i 2019. Derfor utløp godkjennelsen etter 18 måneder den 27. oktober 2020.

Valgresultat 
Ved valget deltok 3 592 039 av 4 269 044 stemmeberettigede, en valgdeltakelse på 84,1 %.

Noter

Referanser

Eksterne lenker 

Folketingsvalg
Valg i 2022